b'\n_START_ARTICLE_\nBorjana\n_START_SECTION_\nLega\n_START_PARAGRAPH_\nLe\xc5\xbei na prisojnem fli\xc5\xa1nem in morenskem pobo\xc4\x8dju Stola (1673 mnm), nad dolino reke Nadi\xc5\xbee. V Borjani je odcep stranske ceste do vasi Podbela in dalje proti reki Nadi\xc5\xbei s slikovitimi koriti in Napoleonovim mostom \xc4\x8dez Nadi\xc5\xbeo.  _NEWLINE_Sestavljajo jo lo\xc4\x8deni deli: nova, zgornja in spodnja Borjana. V fli\xc5\xa1no podlago so vode, ki prite\xc4\x8dejo izpod apnen\xc4\x8dastega pobo\xc4\x8dja, vrezale grape. Po dveh, ki se zdru\xc5\xbeita tik nad vasjo, je leta 1952 zdrsel sne\xc5\xbeni plaz in v Spodnji Borjani poru\xc5\xa1il devet hi\xc5\xa1. Domovi v naselju so razpotegnjeni, raz\xc4\x8dlenjeni z zunanjemi hodniki in stopni\xc5\xa1\xc4\x8di. Zaradi obnove po sne\xc5\xbenem plazu in potresu leta 1976 so precej spremenjeni.\n_START_SECTION_\nZgodovina\n_START_PARAGRAPH_\nPrebivalci Borjane so se venomer prete\xc5\xbeno pre\xc5\xbeivljali z \xc5\xbeivinorejo in poljedelstvom. Ker pobo\xc4\x8dje Stola geografsko ne dopu\xc5\xa1\xc4\x8da velikih kmetijskih povr\xc5\xa1in so si kmetijske povr\xc5\xa1ine uredili tudi na neravnih terenih pobo\xc4\x8dja Stola. Zaradi tega sta predstavljala ko\xc5\xa1nja in spravilo sena ne malo kdaj naporno, predvsem pa gara\xc5\xa1ko delo. V pomo\xc4\x8d jim je bila predvsem vpre\xc5\xbena \xc5\xbeivina, krave in biki \xc2\xbbjunci\xc2\xab.  _NEWLINE_Zaradi bli\xc5\xbeine in dobre prometne povezave skozi mejni prehod Robi\xc4\x8d in prehodom v italijansko pokrajino Furlanijo -  Julijsko krajino je bila vas dejavna v trgovanju s kmetijskimi pridelki ter izdelki, ki so jih va\xc5\xa1\xc4\x8dani prodajali na mestnih tr\xc5\xbenicah \xc5\xa0petra Slovenova in \xc4\x8cedada.\n_START_SECTION_\nKrajevne bajke in legende\n_START_PARAGRAPH_\nMed prebivalci je \xc5\xa1e danes ohranjena pripoved o tur\xc5\xa1kem vpadu in o hudi bitki na polju ob vasi Kred (krejsko polje), verjetno okoli leta 1478. Napad naj bi potekal v zimskem \xc4\x8dasu in va\xc5\xa1\xc4\x8dani iz okoli\xc5\xa1kih vasi so speljali reko Nadi\xc5\xbeo na krejsko polje, kjer je nastalo zamrzjeno jezero. Ob vpadu turkov so jih nagnali na poplavljeni in zaledeneli Lapo\xc4\x8d (barje), kjer je tur\xc5\xa1kim konjem in Turkom v opankah drselo, lokalni prebivalci pa so se z derezami na nogah hitro premikali in prebadali sovra\xc5\xbenika z vilami ter s kosami kosili njihove glave kot seno. Tisti, ki so se re\xc5\xa1ili so se zakleli: \xc2\xbbNikoli ve\xc4\x8d ne pridemo v ta kraj, imajo \xc5\xbeelezne roke in noge!\xc2\xab.\n_START_SECTION_\nPotres v Poso\xc4\x8dju\n_START_PARAGRAPH_\nLeta 1976 je vasico stresel potres z \xc5\xbeari\xc5\xa1\xc4\x8dem v Furlaniji med VII. in VIII. amplutudo po jakostni lestvici, precej\xc5\xa1nja \xc5\xa1koda pa je nastala v severozahodni Sloveniji, predvsem v Poso\xc4\x8dju. Po njem so prebivalci zgradili novi del naselja, ti. Novo Borjano.\n_START_SECTION_\nKulturna dedi\xc5\xa1\xc4\x8dina\n_START_PARAGRAPH_\nTik ob cesti stoji \xc5\xbeupnijska cerkev sv. Katarine. Ob pokopali\xc5\xa1\xc4\x8du pa cerkev Marije Sne\xc5\xbene, ki je bila zgrajena okoli leta 1600. Kraj se prvi\xc4\x8d omenja \xc5\xbee okrog leta 1086. V obdobju zlatih let je bilo v vasi \xc4\x8dez 700 prebivalcev, vendar so se zaradi posledic 2. svetovne vojne, pro\xc4\x8deli izseljevati v druge dr\xc5\xbeave (Avstralijo, Argentino, Kanado...).'